Uitvoerende hoof bedank ná Facebook-uitlatingPieter Hattingh se plasing op Facebook wat aanleiding gegee het tot sy bedanking as uitvoerende hoof van Hattech Holdings Pieter Hattingh, uitvoerende hoof van Hattech Holdings, het Dinsdag uit sy amp bedank nadat hy rassistiese uitlatings op Facebook gemaak het. Hattech Holdings het in ŉ verklaring bevestig Hatting het bedank na aanleiding van “onaanvaarbare kommentaar” op sosiale media. “ŉ Interne menslikehulpbronne-ondersoek duur voort, maar Pieter Hattingh het met onmiddellike effek as uitvoerende hoof van Hattech Holdings bedank,” lui die verklaring. “Hy sal van vandag af nie meer met die maatskappy verbind word nie.” Hattech lewer sagteware- en hardeware-rekenaardienste aan verskeie maatskappye, waaronder verkoopspuntsagteware. Volgens die maatskappy se webwerf is Pick n Pay onder andere een van hul kliënte. Hattingh het die maatskappy in 2012 saam met sy twee broers begin en hy het die Hattech POS Pro Software ontwikkel. “Alhoewel die kommentaar gelewer is in ŉ toestand van emosionele woede, is dit geen verskoning nie vir die blatante rassisme wat ons na streef om uit te roei in dié land, wat ons liefhet en koester, vir die gelykheid en vryheid wat ons ontvang,” het die maatskappy in die verklaring gesê. “Let asseblief daarop dat sy kommentaar en siening glad nie deur ons as ŉ maatskappy gedeel word nie en weerspieël nie ons siening op enige manier nie. Ons sal nooit enige hierdie tipe van rassistiese gesprekvoering goedkeur of ooit aanvaar nie. “Ons vra om verskoning vir die skade wat dit veroorsaak het en die aanstoot wat hierdeur geneem is.” Hattingh het Dinsdag aan News24 gesê hy was ŉ “idioot”. “Dit was dom van my om dit te sê en ek was verkeerd en vol berou,” het hy gesê. Hattingh het aan News24 gesê hy het reageer op ŉ plaasaanval waar twee bejaarde persone beseer is en dat hy nie weet wat hy gedink het nie.